
	1.
	Informatīvais ziņojums
Par Ministru kabineta 2022. gada 2. novembra sēdes protokollēmuma (prot. Nr. 37, 2. §) “Informatīvais ziņojums “Par pašvaldību saistošo noteikumu izdošanas pilnvarojumu”” 2. punktā dotā uzdevuma izpildi 
	Priekšlikums
Vides aizsardzības un reģionālās attīstības ministrija ir saņēmusi un izvērtējusi Iekšlietu ministrijas sagatavotu informatīvā ziņojuma projektu "Par Ministru kabineta 2022. gada 2. novembra sēdes protokollēmuma (prot. Nr. 37, 2. §) “Informatīvais ziņojums “Par pašvaldību saistošo noteikumu izdošanas pilnvarojumu”” 2. punktā dotā uzdevuma izpildi"(turpmāk - ziņojums) un Ministru kabineta protokollēmuma projektu un atbalsta to tālāku virzību, izsakot šādu priekšlikumu.

Aicinām atkārtoti izvērtēt nepieciešamību saglabāt Pirotehnisko izstrādājumu aprites likuma 17. panta piektajā daļā ietverto pilnvarojumu pašvaldībām izdot saistošos noteikumus par uguņošanas ierīču un skatuves pirotehnisko izstrādājumu izmantošanas vietas un laika ierobežojumiem. Ziņojumā ir norādīts, ka 29 % pašvaldību vēlas saglabāt  Pirotehnisko izstrādājumu aprites likuma 17. panta piektajā daļā ietverto pilnvarojumu izdot saistošos noteikumus. Tātad vairākums pašvaldību (71 %) tomēr atbalsta pilnvarojuma izslēgšanu. Paužam uzskatu, ka, ja līdz šim saistošo noteikumu regulējums attiecībā uz  pirotehnisko izstrādājumu izmantošanas vietas un laika ierobežojumiem starp pašvaldībām nav būtiski atšķīries, tad nav objektīvu iemeslu uzskatīt, ka turpmāk situācijas pašvaldībās varētu būtiski mainīties un pašvaldības izdotu krasi atšķirīga satura saistošos noteikumus.
Vienlaikus pastāv risks, ka pašvaldība saistošajos noteikumos var iekļaut tādas uguņošanas ierīču un skatuves pirotehnisko izstrādājumu izmantošanu ierobežojošas normas, kas būtiski var ierobežot arī komercdarbību, kas saistīta ar uguņošanas ierīču un pirotehnisko izstrādājumu izplatīšanu un izmantošanu (piemēram, saskaņā ar Siguldas novada pašvaldības 2022. gada 17. marta saistošo noteikumu Nr. 13 "Siguldas novada sabiedriskās kārtības noteikumi" 2. punktu Siguldas novada administratīvajā teritorijā esošo pilsētu un ciemu teritorijās aizliegts izmantot uguņošanas ierīces un skatuves pirotehniskos izstrādājumus, izņemot laika periodu no 31. decembra plkst. 23.30 līdz 1. janvāra plkst. 00.30). Šādos gadījumos arī pastāv iespējamība, ka personas, kuru tiesības aizskar pašvaldības noteiktie ierobežojumi, var vērsties Satversmes tiesā par saistošo noteikumu un līdz ar to arī Pirotehnisko izstrādājumu aprites likuma 17. panta piektās daļas neatbilstību Latvijas Republikas Satversmei.
Tādējādi būtu objektīvi izvērtējami kā ieguvumi, tā riski, kas pastāv, saglabājot pilnvarojumu pašvaldībām izdot saistošos noteikumus par uguņošanas ierīču un skatuves pirotehnisko izstrādājumu izmantošanas vietas un laika ierobežojumiem.

